text: Гледна точка! Китайски пилоти за Су-35: Това е най-добрият самолет и "царят на небесните висини" - Wars BG Гледна точка! Китайски пилоти за Су-35: Това е най-добрият самолет и "царят на небесните висини" 16.01.2019 Wars BG Гледна точка Коментарите са изключени за Гледна точка! Китайски пилоти за Су-35: Това е най-добрият самолет и "царят на небесните висини" Китайците са решили да участват във военни учения с наскоро придобитите руски изтребители Су-35 от поколение 4 ++, въпреки че на въоръжение имат самолетите пето поколение J-20 Chengdu. Изтребителната ескадра на китайските военновъздушни сили, оборудвана с многоцелеви бойни самолети Су-35 от поколение 4 ++, интензивно се подготвя за участие в международни военни учения, които китайските военни ще проведат със своите партньори. Няколко военни експерти не успяха да скрият учудването си, когато разбраха, че китайците възнамеряват да участват в тези учения с току-що закупени бойни самолети, които са на въоръжение отскоро, вместо да го направят със собствения си J-20 Chengdu, който е по-усъвършенстван от руския аналог и принадлежи към самолетите от пето поколение, предава интернет порталът "Бог-рата". От китайската армия изразиха съмненията си за компетентността на тези военни експерти. Според тях експертите не са напълно запознати с всички възможности на руския самолет. Военните заявиха, че Су-35 не може да се сравни с J-20 пето поколение, защото това са самолети, които имат различни цели. Един от пилотите, който е член на елитната китайска ескадрила "Южен Синдзян", оборудвана със самолети Су-35, отбеляза, че "Су-35 е цар сред четвъртото поколение самолети". Су-35С е дълбоко модернизиран суперманеврен многоцелеви изтребител от поколение 4 ++, конструиран по технология пето поколение. Той се характеризира с много висококачествена авионика, която използва сложна компютърно-информационна система, нови радари, двигатели AЛ-41Ф1С със система за плазмено изгаряне с повишена мощност и управляем вектор на тягата. Тези двигатели могат да се използват и за изтребители от пето поколение, тъй като осигуряват свръхзвукова скорост без допълнително горене. J-20 Chengdu.Warwars.bgВести с wars.bg информационният порталВойнаВойниГледна точкаГледна точка! Китайски пилоти за Су-35: Това е най-добрият самолет и "царят на небесните висини"защото това сановините на wars.bg Вести с wars.bg информационният порталруската армия с ново оръжиеРуски самолетстрелбаСу-35Су-35 не може да се сравни с J-20 пето поколениеСу-35 от поколение 4 ++Тази информация достига до Вас благодарение WARS.BG воениат портал на България!технологии Previous Post:Американски анализатори признават, че не могат да бият руските танкове Т-90 по отношение на износа


source: CulturaX

text: Поляризирани риболовни очила. Подходяща за отдих, риболов, лов, туризъм и ежедневна употреба. Правят рибата видима, дори и във водата.


text: Ray-Ban RB 3526 0299A - Sunglasses-shop.bg Ray-Ban RB 3526 0299A Ray-Ban RB 3526 0299A е унисекс поляризиран модел слънчеви очила от елегантна актуална колекция за 2018/19г. Този високо качествен модел е изработен по най-нова технология и съобразно световните стандарти. Слънчеви очила Ray-Ban RB 3526 0299A са с пилотска форма и са перфектният избор за квадратни, овални и триъгълни лица. Материалът използван при производството на очилата е устойчива метална сплав и антиалергичен ацетат, която гарантира здравина и комфорт. Стъклата са произведени от висококачествен полимер, осигуряващ най-висока 100% UV защита от всички вредни лъчения. Очилата са снабдени и с поляризиран защитен филтър елиминиращ 99,9% от ослепителните отблясъци Имате възможност да изберете слънчеви очила Ray-Ban RB 3526 0299A от Sunglasses-shop.bg, и ние да ви монтираме стъкла по рецепта. Екстри Декоративни хромирани елементи. Гумирани черни антиалергични дръжки. Вътрешен антирефлекс на стъклата.


text: "Белгийският крал" с вход свободен за учащи. Гостуват Нина Николина и екип На 25 септември от 18:00 филмът "Белгийският крал" открива новия есенен семестър на програмата "София Филм Фест за учащи". Прожекцията по традиция е само за учащи, входът е свободен. Непосредствено след това, от 20:15, в Дома на киното ще има и редовна прожекция на филма. Специален гост на събитията ще бъде певицата Нина Николина. Балканска комедия с душа, "Белгийският крал" е пародия на документален роуд муви, в който един спящ крал се събужда за реалния свят. "Това е истински приятен филм, който дори Филип, реалният управляващ монарх на Белгия, би намерил за възхитителен." Variety Мащабната копродукция между Белгия, Холандия и България имаше своята премиера в конкурсната програма "Хоризонти" на най-стария филмов фестивал в света – Венецианския. Почти изцяло заснет в България, "Белгийският крал" всъщност разказва за своенравен монарх, който предприема авантюристично пътешествие през Балканите напът към своето разпадащо се кралство. Нина Николина играе българската фолклорна певица Ана, която спечелва сърцето на белгийския крал, а Валентин Ганев е зам. шефът на турските тайни служби. В "Белгийският крал" участва истински български фолклорен ансамбъл с певици от най-известните български хорове - "Мистерията на българските гласове", "Филип Кутев", квартет "Славей" и други. "Дискусионният клуб за българско и европейско кино "София Филм Фест за учащи" е инициатива на Арт Фест и Дома на киното, която се реализира с подкрепата на Програма "КУЛТУРА" на Столична община и ИА "Национален Филмов Център" и с информационното сътрудничество на Министерство на образованието и науката. Повече информация ще откриете на students.siff.bg и във фейсбук страницата на "София Филм Фест за учащи".


text: Ретимно (Ρέθυμνο /Rethymno) е прекрасен малък град, който много прилича на Ханя. Основната разлика е, че Ретимно има по-голяма и запазена крепост, но пък пристанището и фарът са с доста по-малки размери. Големият чар на Ретимно се крие в малките, китни улички на Стария град.


text: 15 юли 2019 г., 10.36 ч. Във връзка с информацията, че от 1 август 2019 г. общопрактикуващите лекари на ГППМП "Актамед" ще наемат кабинети в друга сграда, от Диагностично-консултативен център (ДКЦ) "Севлиево Медика", който се помещава в сградата на бившата "Акта Медика", изпратиха съобщение до пациентите и жителите на община Севлиево, чийто пълен текст е публикуван без съкращения. Уважаеми севлиевци и жители на община Севлиево, както и пациенти от други населени места, информираме ви, че Диагностично-консултативен център "Севлиево Медика", наследник на "Акта Медика", продължава да работи както досега – на същото място и в познатото работно време. Преместването на общопрактикуващите лекари не касае работата на лекарите специалисти, които продължават да работят в обичайните си приемни дни. В сградата на Акта Медика продължават да функционират клинична лаборатория, манипулационна и Обща лекарска консултативна комисия /ОЛКК/. Напомняме, че в "Севлиево Медика" работим със здравни карти. Всички пациенти, които притежават такива могат да се прегледат при лекар-специалист, без да е необходимо направление от личния лекар и без заплащане за прегледа. Разходите за това се покриват от средствата в здравната карта, внесени от работодателя. Такива карти имат работниците и служителите на "Идеал Стандарт-Видима", АВВ България, "Биомет" и др. фирми. Важна подробност, за която вероятно не всички притежатели на здравни карти знаят, е, че пациентите, притежатели на такива карти пестят освен време и средства, тъй не дължат потребителска такса, при това два пъти - веднъж за посещение при личния лекар и втори път за прегледа при специалист.


text: Борисов: И Берлинската стена я преодоляваха | webcafe.bg Борисов: И Берлинската стена я преодоляваха 07.06.2017, 15:57 (обновена 07.06.2017, 16:46) Мигрантите от АМ "Тракия" са влезли през зелена граница Охраната по границата между България и Турция е дискутирана по време на срещата на Бойко Борисов и Ангела Меркел в Берлин. Германският канцлер обяви, че има напредък по осигуряването на сигурността по границата, въпреки че България не е член на Шенгенското пространство. Двамата правителствени ръководители обаче са обсъдили нуждата от допълнителни мерки, които България трябва да предприеме в борбата с трафика на хора. Държавата все още не е усвоила 160 милиона лева, които бяха отпуснати от ЕС за подкрепа при подобряването на охраната по границата. По обяснението на Бойко Борисов - причината е в "забавяне на обществени поръчки при смяната на правителствата". Срещата на Меркел и Борисов се случи броени дни след инцидента, при който 16-годишно момче, превозващо бус с нелегални мигранти, катастрофира на АМ Тракия и загина на място. При катастрофата бяха убити още деветима от мигрантите, а по-късно се оказа, че групата е пресякла границата на България в район, в който все още не е имало ограда. "По отношение на това, че една ограда може да се преодолява, искам да кажа, че и Берлинската стена се преодолява. От "Алкатраз" има избягали. В крайна сметка нашето предпазно съоръжение цели да подпомага граничната полиция, а не да превръща границата в затвор", беше коментарът на Бойко Борисов. Премиерът обяви още, че "мечтата му е ЕС да бъде колективен член на НАТО" по време на срещата си с Меркел. "Ще се опитам да повлияя на Ердоган" Посещението на Бойко Борисов в Берлин се случва броени дни преди визитата му в Анкара на 13 юни и в контекста на сериозно обтягане на отношенията между Германия и Турция. Причината - отказът на турските власти да допуснат германски депутати до военните от Бундесвера в авиобаза "Инджирлик", ареста на кореспондент на Welt в Турция, както и напрежението около резкия тон на Ердоган спрямо Германия в кампанията преди референдума. "Не знам дали ще успея да реша проблемите, но мой дълг е да поставя тези въпроси при срещата ми с Ердоган", каза Бойко Борисов в Германия. Oще: алкатраз ам тракия ангела меркел берлинската стена германия ес 1 Bichkiiata | 07.06.201720:26 "...искам да кажа, че и Берлинската стена се преодолява. От "Алкатраз" има избягали. " личи си, че Винету говори с факти от личния си живот, всеки помни, как той на времето е така си взе въздух после преплува под вода за пол'вин час Сребърното езеро, кога избега от шаманезите


text: Представяне на програмата EURINSA > Bulgarie Представяне на програмата EURINSA 13 февруари 2012 от 14:30 часа Националните институти за приложни науки (INSA) са част от френските Grandes Ecoles. В европейски мащаб те отговарят на научно-технически университети. Целта на INSA е в продължение на пет години след завършване на средно образование да подготвят високо квалифицирани дипломирани инженери. INSA приемат студенти с много високо ниво в областта на науките и преди всичко по математика и физика. Обучението е петгодишно и включва два цикъла: в първия студентите получават базово образование по математика, физика, химия, механика и информатика , както и по други дисциплини (френски и други езици, комуникациии, спорт). Студентите, издържали успешно изпитите в края на първия цикъл, преминават в Инженерния цикъл. Обучението в този втори цикъл се провежда в специализираните факултети, които подготвят специалисти във всички области на инженерните науки. Обучението във Франция често затруднява чуждестранните студенти поради различията в учебните програмите за средно и висше образование в отделните европейски страни. За улесняване интегрирането им във френската образователна система, INSA създадоха международни програми, една от които е програмата EURINSA за кандидати от Централна Европа. Тя дава необходимото ниво и възможност на студента, след двегодишно обучение да запише трета година било в специализиран факултет към съответния INSA във Франция, било в друга инженерна прогрма в някое от европейските учебните заведения, с които INSA има договор. Предвидено е лятно училище с продължителност 6 седмици за интензивно изучаване на френски език и за начална подготовка по математика, преди записването в първи курс. Обучението по френски за чуждестранните студенти продължава през цялата първа година на следването им. Летният курс по френски и по математика е поет изцяло от INSA. Крайната дата за подаване на документи за кандидатстване е 15 май на текущата година. Информация за програмата ЕURINSA можете да намерите в http://www.insa-lyon.fr/fr/eurinsa Чуждестранните студенти от европейска страна, чиято валута е в неравностойно положение, могат да кандидатстват за Стипендии отпускани по международните програми (BFI) в размер на 2000 € годишно. Тези стипендии се подновяват всяка година при успешно взети изпити и заверена учебна година като покриват една част от разходите за жилище и храна. За повече информация посетете сайта http://international.insa-lyon.fr, рубрика стипендии/финансови помощи.


text: Местят КАТ в покрайнините на София, идеята била стара - Последни Новини от DNES.BG Местят КАТ в покрайнините на София, идеята била стара Имало дела за реституционни претенции за терените в "Дървеница" 11 юни 2017 11:52, Камелия Цветанова КАТ скоро няма да е в кварталите "Дървеница" и "Слатина", а в покрайнините са София. Това съобщи пред БНТ шефът на депутатите на ГЕРБ Цветан Цветанов. "Да изведем КАТ извън центъра на София. Хем да дадем глътка въздух за центъра на София, хем КАТ да бъде там, където бяхме определили едно място в сградния фонд и в терена на жандармерията. По този начин ще можем да изтеглим и КАТ-София област, която се намира в кв. "Слатина", обясни той. Освен това от години имало проблеми с мястото на КАТ в "Дървеница". "При всеки един министър, който е бил, винаги има дела, които се водят за реституционните претенции на гражданите за терените, в които е разположен КАТ", коментира Цветанов. По думите му, за да може да се реши този проблем, МВР би трябвало да освободи терените. "Това го бяхме планирали още през 2012 г., за да можем да създадем място, където да има възможност да се правят регистрации на автомобили както на София-град, така и са София-област", каза още Цветан Цветанов. Още по темата: КАТЦветан ЦветановДървеницаСлатина Направо в Пазарджик го преместете КАТ-София, че дотам поне има влак! До жандармерията във Враня инак е три дена преход с храна, вода и топли дрехи! Така де кат заема площи които струват много и има далавера да се освободят тези площи .Важно е парите да текат. А като дойдеш да си смениш книжката, искаш да стане за 5 минути а не да чакаш 5 часа, нали? Ама като съкратят хората които работят там, защото ти си решил че има много персонал, ще те питам дали няма и да оставаш да спиш пред вратата че да си пръв на сутринта. Не местете КАТ! Изметете корумпетата! Иначе само показвате "дейност", да ви *** у тарикатите прости! ***, сегашното местонахождение на КАТ е удобно заради близостта му до метро- станция. Как ще стигаме до Слатина, Цецко? Е, то щото сега е в центъра. Какво местене на тези корумпирани торби. Само като в Грузия. Разтурване на тази орда рушветчии, без това няма никаква полза от тях и с нови хора и начисто. След реформите в Грузия, регистрацията на един автомобил, от ден-два (както при шкембетата), става десет -двадесет минути, а насреща има млади усмихнати и с желание за работа хора. А не корумпирани и крадливи хиени. КАКВО КОНТРОЛИРА КАТ ВСЪЩНОСТ...???? БРОИ ---САМО КОТОСТРОФИТЕ , РАНЕНИТЕ И УБИТИТЕ....!!!! НИТО МОЖЕ ДА СИ СЪБИРА ГЛОБИТЕ , НИТО МОЖЕ ДА САНКЦИОНИРА.....ХА,ХА,ХААААААА...... САМО СЪЗДАВА ПРОБЛЕМИ И ЧЕРПИ ДЪРЖАВНИ ПАРИ ЗА ЗАПЛАТИ И ОБОРУДВАНЕ!!! АБСОЛЮТНО ----ПАРАЗИТНО ЧИНОВНИЧЕСКО ОБРАЗУВАНИЕ! Не сте ли забелязали шефовете от КАТ колко са на ниско образователно и интелектуално ниво? Те са сложени да събират пари за държавата и управниците. Все знае, събират ли се пари една част отива за Батко Буби и ГЕРБ. Който се лакоми и не заделя, арестува се. В затвора. Сега ли се сети Цецо Цървула, че това усложняване при регистрациите е хранилка за много народ. Номер на двигател, кой търси вече? Търкане, светене, връщане ако не се вижда, защо, за да си зависим, да даваш рушвет. Тъпота! Тази система КАТ е да се хранят работещите в нея начело с шефовете. Камери по пътя, с добре организирана система от пътни знаци. А не знаци с ограничение 50, с видимост и условия за 80. Места - капани изхранващи служителите защото заплатите са никакви. Дадоха права на всички да спират, да дебнат зад храстите, не да помагат и предотвратяват катастрофи, а да глобяват и прибират пари. И с тези акции по спирания с какво помагат, намаляха ли катастрофите? Не, увеличиха се. Кой продаде 300 000 книжки? Да сега ще направят там блокове, че да може Цецко да си крадне още 6-7 апартамента на топ място в София. Колко века още ще има реститути? Променете закона за връщане на терени но без право на промяна на статута. Не може да е отчуждена ливада а сега му се връща терен готов за строителство. По същата схема тъмничкия министър деонтира обиколната линия на софия при гара пионер и сега са дигнали цел комплекс колкото малък град! Да, сложете го направо в Пловдив, така като трябва да си регистрираш кола или да я отрегистрираш или да си платиш глобата, ще трябва да си вземеш 3 дена отпуска. Пълна кретения. Не можеш да сложиш важна държавна институция на място без добра свързаност с градския транспорт. Явно има големи мераци към земята на КАТ. Такъв добър парцел за МОЛ. Предлагам да преместят и президенството и парламента някъде в провинцията. И без това не ходят на работа, а като ходят не работят, поне да са далече Автобус да има между Жандармерията и метрото обаче! Зимата си купих моторна лодка с ремарке от САЩ. Лодката регистрирах що годе лесно, но... ремаркето. Номер на рама има само на захващащия механизъм. Гадовете отказават да го регистрират вече четвърти месец. То не беше техно тест, то не беше чудо. Няма и няма номер някъде по шасито. Стигнахме чак до производителя и там хората девивят как може да се искат такива неща. Изпратиха куп документи, които преведох и легализирах (200лв) и пак не става. Накрая си купих ново, поизведено тук с щампа на номера КАТ трябва да го закрият, а не да го местят. Само вреди има от КАТ, като най-голямата вреда е, че заради неработещия КАТ има толкова много нарушения и катастрофи. Добра идея. Около КАТ е голям сбирщайн на кретеноиди от всякакъв род. Търговци на стари германски щайги, всякакви драскачи на документи и прочиее. Като спре някой с автовоза пълен с куптори и запуши движението ми идва да ги разстрелям. Полицаите нехаят, а търгоеците си мислят, че им е бащиния. Сега поне ще е по-близо до Горубляне. Още по-добре ще е да изместят и автоморгите от Горубляне до новия КАТ. КАТ трябва да се премести в историята, не в покрайнините на София. Рапона е решил, че шест единични апартамента не му вършат работа и си е харесал терена да си построи направо няколко блока.


text: Карта на Горна Диканя.Улици,надморска височина,координати,времето,снимки,хотели. Намери хотел в Горна Диканя Най-добрите оферти за нощувка в района на Горна Диканя, Перник Google Maps карта на село Горна Диканя, община Радомир, област Перник. Вижте къде се намира с. Горна Диканя на картата на Google Maps. Можете да търсите по точен адрес. GPS координатите на маркера автоматично се изписват в полето "координати". Можете и сами да зададете [географска ширина,географска дължина] и да откриете местоположението на съответната позиция. Натискайки бутона Надморска височина ще разберете надморската височина на мястото отбелязано с маркера. Вижте актуалното метеорологично време, разгледайте снимки от района на Горна Диканя и намерете подходящ хотел в близост до селото с помощта на трите жълти бутона на картата. Карта на Горна Диканя от Google Карта на Горна Диканя от BING Карта на Горна Диканя от Wikimapia с. Веселина с. Глогово с. Гривка с. Димчево с. Ковачица с. Краево с. Ливада с. Моровеците с. Панчарево с. Разделна с. Разсоха с. Ракитница с. Река с. Средня с. Стайчовци с. Страхилица с. Тънка бара с. Червенци с. Черешово с. Шушня гр. Банско гр. Белослав гр. Берковица гр. Борово гр. Брегово гр. Брезник гр. Велико Търново гр. Дебелец гр. Димово гр. Долна баня гр. Дулово гр. Кермен гр. Костандово гр. Летница гр. Мъглиж гр. Нова Загора гр. Сандански гр. Трявна гр. Харманли гр. Хасково


text: Активни кодове Мода на купон Юни 2022 Cocobelle: Ексклузивен 20% отстъпка в целия Сайт 5 използвани днес Вижте още Cocobelle оферти Ексклузивен: Тази оферта може да бъде намерена само на нашия уебсайт. PatPat •Купон •Sitewide PatPat: Ексклузивен 15% отстъпка за целия сайт ⏰ Изтича 30 Септември 2022 Вижте още PatPat оферти Използвайте кода и да получите 15% разстояние sitewide в PatPat. Никога не пропускайте Мода купон Регистрирайте се в LoveCoupons.bg бюлетина, за да сте сигурни, че никога няма да пропуснете следващия най-добър Мода купон. ourCommonplace: Ексклузивен 10% отстъпка в целия сайт Вижте още ourCommonplace оферти ABOUT YOU •Купон ABOUT YOU: Проверени 15% Off Вашата поръчка Вижте още ABOUT YOU оферти Използвайте кода и да получите 15% отстъпка от поръчката си в ABOUT YOU. Answear •Продажба 39 използвани днес Вижте още Answear оферти Получаване на 30% отстъпка на избраните елементи. Вижте още ZARA оферти dress-for-less •Купон dress-for-less: Проверени Допълнителни 10% отстъпка дънки 15 използвани днес Вижте още dress-for-less оферти Използвайте код и да получите допълнително 10% отстъпка дънки в dress-for-less. * Само ограничено време. * Докато запасите продължават. * За пълните условия, моля посетете dress-for-less сайта. * В зависимост от наличността. * Не може да се използва заедно с друга оферта. dress-for-less: Проверени Допълнителни 5% От Вашата поръчка 14 използвани днес Използвайте кода и да получите допълнително 5% от вашата поръчка в dress-for-less. Maniere De Voir •Продажба Maniere De Voir: До 70% Off преживявания Вижте още Maniere De Voir оферти Пазарувайте и спестете до 70% на преживявания при Maniere De Voir. * Само ограничен период от време. * За пълните Общи условия, моля вижте Maniere De Voir уебсайта. Bershka •Продажба Bershka: До 50% отстъпка от нови артикули Вижте още Bershka оферти Пазарувайте и спестете до 50% от нови артикули в Bershka. * Само избрани стилове. * Предлага се, докато трае запасът. * Всички марки си запазват правото да премахнат всяка оферта, без да дават предизвестие dress-for-less: Проверени 5% отстъпка от Вашата поръчка 11 използвани днес Използвайте кода и спести 5% от поръчката си в dress-for-less. Hey Dude Shoes •Продажба Hey Dude Shoes: 20% Off Уенди Шамбрей джунгла Грей Вижте още Hey Dude Shoes оферти Магазин и да получите 20% отстъпка Уенди chambray джунгла сиво в Hey Dude Shoes. Samsonite •Продажба Samsonite: 50% От Самсонит Енгенеро Спинер 55 7 използвани днес Вижте още Samsonite оферти Магазин и да получите 50% Off Самсонит Engenero Spinner 55 в Samsonite. * За пълните Общи условия любезно посетете Samsoniteуебсайта. * Всички марки си запазват правото да премахнат всяка оферта без предизвестие. ThinOptics •Купон ThinOptics: Проверени 10% Off Всички артикули Вижте още ThinOptics оферти Добавете кода в кошницата и спестете 10% от всички елементи в ThinOptics. Julian fashion •Купон Julian fashion: Проверени 15% отстъпка при първата си покупка! Вижте още Julian fashion оферти Въведете кода на ваучера и получите до 15% отстъпка при първата си покупка! YOOX •Продажба YOOX: До 85% отстъпка за продажба Вижте още YOOX оферти Пазарувайте и спестете до 85% при продажба на клирънс в YOOX. Hey Dude Shoes: 50% Off Мока Текс Тъкана Фрагола Магазин и да получите 50% отстъпка Moka tex тъкани Fragola в Hey Dude Shoes. George.com •Продажба George.com: Купи 2 Получете 25% Off Tops Вижте още George.com оферти Купи 2 получите 25% отстъпка върхове в George.com. Blaroken •Продажба Blaroken: 70% Off 7-ми артикул Вижте още Blaroken оферти Пазарувайте и спестете 70% на 7-ма позиция в Blaroken. * В зависимост от наличността. * Прилагат се T&C. За пълните Общи условия моля посетете Blarokenуебсайта на. Използвайте кода и да получите 5% намаление на поръчката си в dress-for-less. GUNNAR •Купон GUNNAR: Проверени 10% отстъпка за първата си покупка Вижте още GUNNAR оферти Използвайте кода и получете 10% отстъпка при първата си покупка на адрес GUNNAR. MakeUp Eraser •Купон •Sitewide MakeUp Eraser: Проверени 20% Off цялата си поръчка Вижте още MakeUp Eraser оферти Използвайте кода и да получите 20% отстъпка на цялата си поръчка в MakeUp Eraser. Blaroken: 30% Off 3-ти артикули Пазарувайте и да получите 30% отстъпка 3-ти позиции в Blaroken. PURELEI •Сделка PURELEI: Голям блясък охринга за 45.90 лв Вижте още PURELEI оферти Пазарувайте и вземете Big Glitter Ohrringe за 45.90 евро на PURELEI. * Предлага се, докато запасът трае. * За пълните условия, моля посетете PURELEI сайта. Airo Sportswear •Сделка Airo Sportswear: До 42% Извън продажба артикули Вижте още Airo Sportswear оферти Пазарувайте и спестете до 42% за продажба на артикули в Airo Sportswear. ABOUT YOU •Доставка и доставка ABOUT YOU: Безплатна доставка Всички поръчки Магазин и да получите безплатна доставка за всички поръчки на ABOUT YOU. Footshop •Купон Footshop: Проверени 15% отстъпка на пълната цена парчета Вижте още Footshop оферти Използвайте кода и да получите 15% отстъпка на пълната цена парчета на Footshop. MP •Продажба MP: До 50% отстъпка от MP Активно облекло Вижте още MP оферти Пазарувайте и спестете до 50% отстъпка от активното облекло при MP. * При наличност. * Офертата е валидна само за ограничен период от време. * Посетете сайта за пълен T & C. Furla •Продажба Furla: До 50% Изключване на нови стилове за продажба Вижте още Furla оферти Купете и спестете до 50% за нови стилове на продажба в Furla. * Валиден за продажба стилове. * Предлага се, докато запасът трае. * За пълните Общи условия, моля вижте Furla уебсайта. George.com: 20% Off Дрехи и обувки за възрастни Магазин и да получите 20% отстъпка за възрастни дрехи и обувки в George.com. * Не може да се използва заедно с друга оферта. * За пълните условия, моля посетете George.com сайта. * Докато запасите продължават. Относно Мода ПРИЗОВАВАЙКИ ВСИЧКИ МОДАЧИ! Тук в LoveCoupons.bg, ние разбираме колко много някои момчета и момичета обичат да пазаруват всички неща мода, и всички ние сме за него! Но ние също така разбираме, че осигуряването на най-новата си модна корекция може да стане доста скъпо... Ако откриете, че постоянно сканирате интернет за най-новите тенденции, но на достъпни цени, не търсете повече! Екипът на LoveCoupons.bg трал интернет редовно, за да ви намери най-добрите отстъпки за някои от най-големите и най-добрите модни марки в света, така че се пригответе да чанта някои сериозни сделки за най-новите модни & аксесоари и се чувстват, че малко по-малко виновен! От бюджетни сделки до висок клас мода за мъже и жени, нашите кодове могат да ви получат някои сериозни спестявания! Било то гардероб скоби или красиви случайни износване, имаме кодове за всичко, от което се нуждаете и повече. Независимо дали сте фен на бързи модни марки, които добавят 100 стилове всеки ден или семейно управлявани устойчиви бутици, предлагащи уникални парчета, LoveCoupons.bg е дом на кодове за отстъпка за модни марки на всички форми и размери! Обичаме да ви спестим пари, където можем, така че разгледайте добре всичките ни оферти за спестяване на пари, за да видите къде можете да спестите.


text: Многопрофилна болница за активно лечение Света Марина МБАЛ "Св.Марина" ЕАД Местонахождение: град Варна Многопрофилна болница за активно лечение "Света Марина" ЕАД, гр. Варна е правоприемник на Варненска университетска болница. Тя е най-големия диагностично лечебен и консултативен университетски болничен комплекс, обслужващ население от цяла България, който разполага с 930 легла, най-модерна апаратура и висококвалифицирани кадри – университетски преподаватели, национални и регионални консултанти. Уникални за региона на Североизточна България, по профила и специализацията на дейността си, са клиниките по:


text: Вижте ползите от подхранване на почвата с обелките от банан В долната част на тази статия ще видите видео, което ще ви покаже как да използвате в три метода банановата кора. Тези три начина са доста интересни и ние от Veselqk.com мислим, че ще ви бъдат доста полезни. И този видеоклип е от канала на Владислав Андреев, срещали сме и руснаци да говорят за ползите от банановата кора. Самият клип не е дълъг, така че го изгледайте до края, за да разберете всички ползи на обелката от банан. За да достигне тази статия до повече хора, имаме нужда от вашата помощ. Всеки, който иска да помогне просто трябва да хареса тази статия и да я сподели с неговите приятели. Благодарим за това, че ни подкрепяте! Ако искате да намерите и други градинарски съвети ви каним да гледате и останалите видеоклипове от канала на господин Андреев, определено има какво да се види и научи.


text: ПРЕДДИПЛОМЕН СТАЖ - 2020/2021 г. Необходимостта от оптимизиране на работата в Центъра за интегрирана дентална медицина и създаване на реални условия за своевременно завършване на практическата работа, представяне на комплексен план за лечение на пациентите, налагат промени в провеждането на преддипломния стаж. Нова организация в центъра се налага поради увеличения брой на студентите, които ще проведат обучението си на български и английски език през учебната 2020/2021 г. и от повишения риск в работната среда в условията на динамични промени, свързани с инфекцията от COVID 19. I. ОРГАНИЗАЦИЯ НА РАБОТАТА В СТАЖАНТСКАТА БАЗА 1. Материално-техническа база – 51 юнита. 2. Организация на работния процес. А. Работно време – на три смени по 4 академични часа, разпределени както следва: І смяна - от 8.30 – 11.30 ч. 11.30 – 12.00 ч. проветряване и почистване. ІІ смяна - 12.00 ч. - 15,00 ч. 15.00 ч. - 15.30 ч. проветряване и почистване. ІІІ смяна – 15.30 – 18,30 ч. 18.30 – 19.00 ч. проветряване и почистване. Б. Работен процес – студентите работят във всяка от смените по двойки. ІІ. РАБОТА С ПАЦИЕНТИ 1. Подбор на пациенти Студентите-стажанти изпълняват изисквания норматив за практическа работа по отделните дисциплини на пациенти, подбрани в приемния кабинет на ФДМ-София или приети от наблюдаващия практиката лекар по дентална медицина. Студентите участват в работата на приемния кабинет на ротационен принцип, по предварително определен и обявен график. Специализантите от клиничните катедри работят на две смени по предварително изготвен график, приемат, регистрират и насочват пациентите към клиничните зали в зависимост от вида, обема и сложността на клиничните дейности. 2. Практическа работа по отделните дисциплини. а. Изискваният норматив да бъде съобразен с работата в условия на пандемия от COVID 19, като практическата работа бъде оценявана не само по количествени, но и по качествени показатели. б. Да се обърне внимание на обучението на студентите за планиране на лечебната дейност, работа в екип и спазване на всички изисквания за дезинфекция и стерилизация в клинични условия. в. Да се организират по групи обсъждания на клинични случаи, интердисциплинарен подход и работа в екип с други медицински и дентално-медицински специалисти. г. Да се разработи поне един реферат по важни за всяка дисциплина теми, да се използват тестове за подобряване на теоретичната подготовка на студентите за предстоящите държавни изпити. 3. Комплексен подход при лечение на възрастни пациенти и деца. А. Комплексен подход при лечение на възрастни пациенти. Всеки студент е задължен да планира и извърши комплексно дентално-медицинско лечение на един пациент, избран под контрола на ординаторите в стажантската база. Подборът на пациенти да бъде извършван според наличната клинична находка и патология и необходимостта от терапевтична, пародонтална, протетична и хирургична подготовка и лечение, независимо от нейната сложност. Задължително условие е прилагането на комплексен подход при оценка на показанията за лечение. Лечебният план се одобрява от преподавателите по съответните дисциплини. Етапите и резултатите от комплексното лечение се документират и представят публично пред комисия от хабилитирани преподаватели, по предварително определен график. При допълнително възникнали обективни обстоятелства, възпрепятстващи завършването на планираната практическа работа в рамките на преддипломния стаж, студентите могат да представят мотивирано своите предложения в оралните си презентации. Б. Комплексен подход при лечение на деца Студентите да защитят публично пред комисия от хабилитирани преподаватели плановете си за лечение на едно дете, включващи и профилактични мерки за предотвратяване на диагностицираните заболявания и зъбно-челюстни деформации. 4. Практическото обучението на студентите от 6 курс да завърши с комбиниран тест за проверка на основни познания по всички специални дисциплини, застъпени в преддипломния стаж, с продължителност 2 часа.


text: Ергономична раница Cybex Yema Butterfly | Raya Toys Референтен номер: 517000411 - Носене отпред- за новородени. - Носене отстрани- когато детето вече има контрол на главичката си. Подходящо от 3- тия месец. - Носене на гръб- освен на главичката, детето трябва да има контрол на гърба и торса си. Подходящо от 6- тия месец.


text: История на балканските народи (XIV-XX век) - Кръстьо Манчев История на балканските народи (XIV-XX век) 9549536467 История на балканските народи (XIV-XX век), Кръстьо Манчев, османското нашествие на балканите, османската империя, балканите в двубоя между османската империя и Европа, национална еманципация, чуждите империи на балканите "История на балканските народи 1945-1990" е пръв опит на български учен за синтез на най-новата балканска история. Книгата изобилства със съпоставки и паралели за събития, социално-икономически и държавнополитически системи и модели, движения, партии, правителства, режими, преврати, национализми и пр. Авторът представя проблемите един след друг или ги извежда един от друг, нищо съществено не пропуска, нищо не премълчава и не преиначава. Той търси историческата истина не на основата на едни или други национални чувства, симпатии и антипатии, а на основата на доказани факти и нормална човешка логика. Защото само история, неподвластна на национални комплекси и пропагандни клишета, очистена от фалш, лъжи и полуистини, може да бъде оная учителка на народите, от която те се нуждаят. Югославските войни от последното десетилетие на XX век свидетелстват, че Балканският полуостров и днес още стои върху старото "буре с барут". Политическото мислене на Балканите, както изглежда, продължава да е доста "забавено" - политически партии и лидери, правителства и режими, а нерядко и цели народи дори, аргументират поведението си с понятия и категории, появили се преди векове и вече загубили смисъл. В основата на подобно мислене винаги е била и остава историята, непрекъснато политизирана и изКористявана за една или друга Кауза. Дошло е време да се тури край на това. Предлаганата "История на балканските народи 1945-1990" на проф. Кръстьо Манчев е поредната негова заявка за постигане на тази цел. Проф. Кръстьо Геров Манчев е роден през 1926 г. в село Верзар, Царибродско, Западни български покрайнини. Дълги години работи в Института по балканистика на БАН и същевременно преподава история на балканските народи във Великотърновския университет.


text: Метро, работа, гроб - Монд дипломатик Начало > Архив > 2010 > 11 - Ноември 2010 > Метро, работа, гроб четвъртък 4ти ноември 2010, от Даниел Линар Навлизането в държавния сектор на тези заимствани от частния сектор критерии за управление дестабилизира също толкова, ако не и повече, професиите, професионалната идентичност и начина на работа [1]. При засегнатите служители промените не взимат предвид професионалния опит на всеки, а се налагат брутално и отклоняват и едните, и другите в опитите им да се приспособят към промяната на средата и на получателите на услугите. В момента, в който светът около тях се променя, заетите в държавните, регионалните и болничните обществени услуги имат чувството, че са под принуда, ограничени и възпрепятствани да осъществяват правилно задълженията си. Сравнителните изследвания на Люси Давоан и Доминик Меда [2], направени през 2008 г. в 27 европейски страни, показват, че французите са тези, които очакват най-много от работата си, за тях тя е най-важна, но им носи и най-много разочарования и щети. [1] Вж. "Любопитна смяна на местата на частния и държавния сектор", Монд дипломатик, септември 2009. [2] Вж. "Place et sens du travail en Europe: une singularité française" (Място и смисъл на труда в Европа – френските особености). Centre d'études de l'emploi (Център за изследване на заетостта), работен документ No 96-1, февруари 2008.


text: В британскоро финансово министерство обмислят данък "Богатство" - Budilnik Начало Бизнес и Икономика В британскоро финансово министерство обмислят данък "Богатство" В британскоро финансово министерство обмислят данък "Богатство" Британското министерство на финансите обсъжда с най-големите частни банки и компании за управлението на активите възможността да се увеличат данъците за богатите граждани, съобщиха медии, предаде БГНЕС. Обмисля се и възможността да се привлекат състоятелните британци да предоставят средства за държавните пакети с помощи заради ситуацията с коронавируса. Така министерство смята да попълни изтощената държавна хазна. Икономисти смятат, че правителството може да вдигне данъка върху спестяванията, прираста на капитала, на имущество или ДДС.


text: Facebook навършва 15 години... 04 Фев 2019, 11:53 721 Социалната мрежа Facebook празнува рожден ден на 4 февруари. Тя става на 15 години. Марк Зукърбърг пуска сайта онлайн през 2004 г. Днес Facebook използват над 2,3 млрд. души по цял свят, като голяма част от тях влизат в него всеки ден. Самата компания струва над 500 млрд. долара на борсата. Зукърбърг пък е четвъртият най-богат човек в света със състояние от 61,7 млрд. долара. Макар печалбата на Facebook да продължава да е впечатляващо висока, 2018 бе една от най-трудните години за мрежата. Около нея избухнаха редица скандали, свързани с достъпа до лични данни на потребители, със сигурността на информацията, с фалшивите новини и манипулирането на мнения и т.н.


text: Проф. Лъчезар Георгиев: Държавата трябва да стимулира родното книгоиздаване и интереса към българските автори и книги – Радио Верига Фокус 21/09/2020 &nbsp05:04 Начало | Интервюта | София | Проф. Лъчезар Георгиев: Държавата трябва да стимулира родното книгоиздаване и интереса към българските автори и книги Какви посоки поема книгоиздаването у нас от началото на XIX до днешния XXI век, кои са основните тенденции и явления, кои личности поставят основите на българското книжовно печатно богатство? Своеобразни вододели ли са смените в политическия режим или световните войни що се касае до книгоиздаването и печатането у нас? Можем ли да направим съпоставка между зараждането на книгоиздаването и развитието му днес? Всичко това предстои да научим от интервюто за предаването "Съкровищницата на тайните" на Радио "Фокус" с проф.д-р Лъчезар Г. Георгиев – преподавател във ВТУ "Св. Св. Кирил и Методий", автор на над 60 научни и художествени книги, на десетки статии, студии и анализи, публикувани в научни списания, сборници и самостоятелни научни издания, главен редактор на научното списание "Издател", член на Съюза на българските писатели, на Съюза на учените в България и на СБЖ. Водещ: Да тръгнем по стъпките на родното книгоиздаване – на какви и чии потребности отговаря възникването на първата българска печатна книга, първото издателство? Лъчезар Георгиев: Няма да излизам от рамките на общоприетата класическа представа за началото книгоиздаването у нас и появата на новобългарската печатна книга. Независимо, че има книжовни прояви на български автори в периода XVI–XVIII век, печатали отделни свои книги в чужбина, началото е поставено през 1806 г., както смятат повечето изследователи, с появата на "Кириакодромион, сиреч Неделник" на Софроний Врачански. Оттам започват сериозните печатни прояви на Българското възраждане. Появяват се първите учебни издания, които в през 30-те и 40-те години на XIX век са засилваща се тенденция. Сред първите наши автори и издатели на учебна литература например са Василий Ненович, Анастас Кипиловски, д-р Петър Берон, Емануил Васкидович, Христаки Павлович, сетне Найден Геров и П. Р. Славейков. Цариград се превръща в един от големите издателски и печатарски центрове на българската интелигенция. Сред сериозните ни издателства там е и първият издателско-полиграфически комплекс "Македония" на Петко Славейков. Появяват се и други издатели, които се трасират около цариградските печатници и българските вестници, издавани в Цариград – например вестниците "България", "Право", споменатия вече "Македония", сп. "Читалище". Първите печатари-издатели на български книги в Цариград са Константин Огнянович и Тадей Дивитчиян, арменски печатници публикуват книги на български език. В дружествената печатница на Драган Цанков и Боян Мирков се печата научнопопулярното списание "Блъгарски книжици", издание на Община на българската книжнина в османската столица. Българско печатарско дружество "Промишление" в Цариград пък е първото българско издателство за преводна литература, като дейността му продължава чак до 1885 г., вече в свободна България. Доста български писатели печатат авторски книги на територията на Австро-Унгария и сръбското княжество: например в кралската университетска печатница в Будапеща, Виена, Белград, Нови Сад, Земун – значими издатели като Христо Данов и Драган Манчов от Пловдив, Георги С. Раковски, Тодор Хрулев и Николай Павлович от Свищов, Иван Момчилов от Търново, създал книжовно дружество и книжарница в старата ни столица. По-близо до територията на България отделни автори и общности на българската емиграция развиват издателска и печатарска дейност в Браила, Букурещ, Одеса, Киев, дори в по-далечните руски градове Санкт Петербург и Москва. В Браила започва да излиза "Периодическо списание на българското книжовно дружество"; тук се печатат книги на Добри Войников и редактираният от него вестник "Дунавска зора"; през 1871 г. се печата вестникът на Христо Ботев "Дума на българските емигранти". Известна е работата на печатницата-издателство "Знание" на Любен Каравелов в Букурещ, където излизат български книги, вестниците на БРЦК "Свобода" и "Независимост", през 1875 г. възниква и списание "Знание". Ботевата печатница в румънската столица публикува български книги и печата революционния вестник "Знаме". В Болград се появява училищна печатница, която постепенно се превръща в едно съвременно и немалко за времето си българско издателство. През 1877 г. в Свищов възниква и първата българска печатница на свободна България – тази на Хаджи Димитър Паничков, който мести печатницата си от Браила и Плоещ в дунавския град, захващайки дълголетна фамилна дейност, продължена чак до Национализацията. Водещ: Как протича развитието на книгоиздаването и печатното дело на родна земя след появата на печатницата на Паничков? В началото става въпрос основно за централизация на книгопечатането, докато в по-късно периоди вече се инициализира и книгопечатане и в други български градове – кои са основните книжовни средища? Лъчезар Георгиев: Началото на печатарското дело по българските земи се полага в Русе в печатницата на Дунавската област – през 1864-1865 г. започват първите сериозни издателски прояви. Това е първата институционализирана издателска дейност у нас, макар и на територията на тогавашната Османска империя. Там излизат над 190 български книги и други издания като вестник "Дунав". След Освобождението печатарското дело продължава да се развива много интензивно. В началото на 80-те години е създадена Държавната печатница в столицата. Градове като Пловдив, Велико Търново, Свищов, а по-сетне и други по-големи областни центрове се превръщат в своеобразни книжовни центрове и средища на българската книга. Статистиката е интересна – докато пред 1883 г. в България е имало само 23 печатници, в началото на 1891 г. те стават общо 55, а през 1910 броят им нараства до 164 печатници, голяма част от които произвеждат и сериозни български книги. Докато в началото на 90-те години на XIX век градове като Свищов и Пловдив разполагат с по 7 печатници, то през 1910 г. в столицата печатниците вече са 33, в Пловдив и Русе – 9, във Варна – 8, във Велико Търново и Свищов – 4. Големите печатници и в столицата, и в други градове у нас се развиват интензивно за чест на българската книжна индустрия. Те поемат голяма част от книжната продукция на българите, така че тази, която излиза в чужбина след Освобождението, е много по-малко. Водещ: В този период – края на XIX-началото на XX век – каква реално е нуждата по нашите земи от все по-развиващи се издателство и печатарство? Лъчезар Георгиев: В периода след Освобождението се развива една тенденция – появата на мемоарно-документалната литература. Тя засяга национално-освободителните борби и заема много голяма част от нашата книжовна продукция. Печата се не само в столицата, а забележете – и в сериозни издателски центрове като Велико Търново, Пловдив, Русе. Излизат творби на автори като Захари Стоянов, в Шумен печатат написаното от Стоян Заимов; свещеник Петко Франгов и Моско Москов издават в Търново, където в периода след Освобождението се печатат и някои от творбите на Любен Каравелов. Много трудно е да се изредят всички примери. Сериозна дейност обаче установяваме след Съединението на Княжество България и Източна Румелия. Тогава литературните прояви зачестяват и става осезаема нуждата от сериозно присъствие на българската литература. Тиражите се увеличават до 4000-5000, а понякога достигат и по-високи стойности. Водещ: Проф. Георгиев, макар че се налага само бегло да преминаваме през отделните периоди на книгоиздаването у нас, да обърнем внимание и на литературата преди, по време на Първата и периода между двете световни войни. Лъчезар Георгиев: В някои столични печатници има много добри попадения. По време на Първата световна война, например, започва да функционира една структура като Военно-издателския фонд, от където излиза поредицата "Военна библиотека". Особено популярна е "Походна войнишка библиотека", която се разпространява и на фронта. В началото на 20-те години в печатницата на Армейския военно-издателски фонд започват да излизат изданията на столични издателства като "Акация" на Стилиян Кутинчев, някои авторитетни за времето списания като "Пролом" на литературния критик Димо Кьорчев, "Юридическа мисъл", "Звено", "Български воин", "Военен журнал", "Военно-исторически сборник". В списание "Родолюбие" под редакцията на Илия Мусаков излизат редица ръкописи и рецензии на български книги – особено за военно-патриотичната литература в периода между двете световни войни. В този много кратък разговор няма как да засегнем особено вълнуващата ме проблематика, която е свързана с някои големи издатели. Не споменахме издателствата "Хемус", "Иван Игнатов и синове" и "Факел", "Древна България", "Везни"; големия издател на български автори Александър Паскалев, издателите Тодор Филипов Чипев, Добромир Чилингиров, Славчо Атанасов, Мирчо Смрикаров, Жеко Маринов, Иван Коюмджиев; не мога да отмина и името на Военно-издателския фонд, и на Илия Мусаков като редактор на военни книги и поредици, както и ред други имена. Водещ: Трябва да отбележим, че Вие работите и към момента пишете именно за периода по време на двете войни, както и за междувоенния период и това е повод за друг, отделен разговор в ефира на Радио "Фокус". Лъчезар Георгиев: Да, появяват се някои по-нови данни за тези периоди. В момента доработвам студия за книжната индустрия и нейният принос за българската книга в периода между двете световни войни. Съвсем случайно се сдобих с някои по-стари издания, които за времето си са били много актуални. Поредицата "Мозайка от знаменити съвременни романи" много се е харесвала на българите. Тя е основана още в началото на XX век от София Данаилова Юрукова и продължава да се утвърждава и в периода между двете световни войни под редакцията на Георги Юруков. Бих искал да цитирам съвсем накратко мнението на писателя Емил Коралов за тази библиотека, емблематична за преводната художествена литература, книжовните вкусове и нагласите на българските читатели. Той казва така: "Няма преводна библиотека у нас, която така системно и с такъв добър подбор да е предлагала на българския читател изкуството на други народи, както "Мозайка от знаменити съвременни романи". 29 години вече тази библиотека, чийто редактор сега е Георги Юруков, излиза най-редовно. Не едно поколение чрез нея е стигало до изворите на най-хубавото от световната художествена мисъл. Защото постоянството на библиотеката не е само в редовността на излизане, а най-вече в подбора на онова, което се превежда, във вкуса, който всякога са показвали нейните уредници. Може да се каже, че "Мозайка от знаменити съвременни романи" е запознала нашия читател с най-значителните световни писатели. От изнесените до днес автори достатъчно е да спомена само Балзак, Достоевски, Толстой, Хауптман, Флобер, Чехов, Хамсун, Стендал, Сенкевич, Пруст, Анатол Франс, Луиджи Пирандело, Ромен Ролан, Мопасан, Пол Бурже, а от най-новите автори – Томас Ман, Андре Мороа, Иван Бунин, Джек Лондон, Бласко Ибанес, Анри Бордо и много други. Днес "Мозайка от знаменити съвременни романи" не може да се отрече от никого. Тя вече е едно културно дело със следи от всички културни събития в България. И особено днес, когато съществуването на хубавата книга е така мъчно, "Мозайка от знаменити съвременни романи" заслужава подкрепата на всички, които знаят да намерят в художественото слово една от най-чистите радости на живота", казва писателят Емил Коралов още през 1937 г. Това е една своеобразна висока оценка за дейността на тази поредица, която чак до национализацията на издателския бизнес продължава да функционира. Аз притежавам един великолепен роман от "Мозайка на знаменити съвременни романи" от 1945 г. под редакцията на споменатия Георги Юруков и в превод на Рачо Стоянов. Това е една великолепна книга, до която – представете си – са се докосвали читателите в началото на един преходен период, в който американската литература много скоро ще бъде гледана под лупа. Дори и тези автори, смятани за прогресивни, като Джек Лондон и неговият автобиографичен роман "Мартин Идън". Водещ: Виждаме нуждата на хората да разширяват кръгозора си и да четат освен военна литература, и такава, която им дава един съвсем нов поглед към света. Споменахте национализацията след първите години на Втората световна война и както и вие сам казвате към една от своите книги – "1944 е вододел а родното книгоиздаване, през който се прекършват устремите му в развитието на частната издателска инициатива у нас". Можете ли с няколко думи да ни кажете каква е съдбата на книгоиздаването и печатането у нас и след това? Лъчезар Георгиев: Какво се случва непосредствено след първите години на прехода след 1944 година? С указ от 1948 г. се слага край на частната издателска инициатива. Има закон за книгопечатането и за книжната индустрия, има нови нормативни актове. През 50-те години и малко по-късно вече са създадени нови големи български държавни издателства, а някои от които продължават и да функционират и до днес. Сред тях са "Народна просвета", "Народна култура", "Наука и изкуство", "Български писател", "Народна младеж", "Партиздат", "Профиздат", "Издателство на Отечествения фронт", а Военно-издателският фонд през 1951 г. се трансформира в "Държавно военно издателство". Чак до демократичния преход функционират около 30 издателства в столицата и само 2 в провинцията. Издателството в Пловдив "Христо Г. Данов", наследник на дълголетната издателска фамилия Данови, вече е с държавно участие. Във Варна функционира издателството "Георги Бакалов". Очевидци разказват, че Емилиян Станев е искал да направи едно добро издателство в старата столица Велико Търново. Лобито обаче надделява – говори се, че варненци спечелили тази битка с писателя. Дали е точно така – остава въпрос за бъдещи проучвания. Важното е, че държавата превръща книжнината в собствена социалистическа индустрия с годишен държавен план. Спомням си последната структура, част от която бях и аз като начинаещ издател вестникар – Творческо стопанско обединение "Българска книга и печат". То даваше разрешения, разпределяше хартията и ръководеше търговските обекти за книги, докато не го закриха в началото на 90-те години на XX век. Има извори с доста информация по тези въпроси. По-важното е да кажем, че по един социалистически начин се планираше идеологически сериозно наблюдавана книжнина. Самият аз съм бил очевидец, дори потърпевш със своите книги. В момента зад гърба си имам 64 книги, някои от които се появиха едва в края на 80-те години, когато хватката беше леко охлабена. Исках да започна с белетристика, което не се случи – появих се с военно-патриотична литература и книги за национално-освободителните борби. Едва след началото на демократичния преход се позволи на писатели като мен да публикуват своите творби, които не бяха тогава в унисон с метода на социалистическия реализъм. Е, това дълга и не особено приятна тема. Тя ми навява тъга... Водещ: Да разбираме ли, че такава борба за публикуване на творбите си са водили редица автори по онова време? Лъчезар Георгиев: Познавам такива автори. Ръкописи на техни книги отлежаваха по лавиците на държавните издателства. Все пак, нека да сме обективни. В соц-книгоиздаването имаше и позитиви. Например, тарифите за възнаграждения на авторите и издателската продукция. Днес се наблюдава злоупотреба с авторското право, не се сключват издателски договори, не се изплащат редовно или въобще авторски възнаграждения. В годините преди 1989 г. това строго се е съблюдавало, макар че на по-проверени и по-изпитани хора се е давало правото да получават по-добри и дори солидни хонорари. Съблюдаваната нормативност за съжаление дори с приемането на новия Закон за авторското право и сродните му права през 1993 г. и последвалите промени не се изпълняват коректно. Думите ми тук дори са твърде меки. Редица мои познати, някои от които вече не са между живите, са ми разказали за всякакви парадокси в посока на нарушаване на авторските им права. Това обаче е друга дълга и тъжна тема за проблемите на българската книга и на българския автор. Водещ: Да обърнем внимание все пак на някои от тези проблеми. Макар че българският автор и преди се е срещал с редица трудности, след промените в края на миналия век предизвикателствата пред него са коренно различни, така ли е, проф. Георгиев? Лъчезар Георгиев: В съвременната издателска индустрия сме свидетели на някои много тревожни тенденции. Един от актуалните проблеми днес е разпространението на българската книга до по-отдалечените точки на страната. За чест на структурите на държавното книгоразпространение, тогава българската книга стигаше и до най-малките селища, до най-отдалечените места. В продължение на последните 30 години постепенно се ликвидира инициативната частната книжарска инициатива. Книжарниците в по-малките селища изчезват. Но доминантата на големите търговски вериги, за съжаление, не успява да разпространи българската книга. Влезте в една книжарница и вижте колко са българските автори и какъв тип българска литература се продава. У нас се издават доста сериозни и добри български автори. Боли ме да виждам как представители на търговски вериги за книги обясняват, че ако не разпространяват преводната чужда книга на български език, няма да оцелеят. Разбира се, тук са налице и сериозните демографски проблеми, и покупателните възможности на населението, и засилващата се апатия към четенето и книгата въобще. Водещ: Кой според Вас трябва да подаде ръка на българските автори в такъв момент? Лъчезар Георгиев: Може би държавата трябва да "удари едно рамо". Да намери начин да насърчава чрез стойностни и дълговременни програми, проекти и инициативи, каквито примери има в европейските страни, интереса към книгата, четенето и българските автори. Да финансира регионалните , общинските и читалищните библиотеки – дори и тези в по-малките селища, за да могат да закупуват достатъчно книги от български автори. Да стимулира родното книгоиздаване, когато издава наши автори. Да насърчава спонсорството и дарителството, когато се отнасят до издаване на книги от български писатели, учени, университетски преподаватели, краеведи и пр. Участвал съм в инициативите за намаляване на данъка добавена стойност – един безкраен разговор с представители на Народното събрание. Това най-накрая трябва да се реализира – да се намали ДДС върху книгите, да се дадат преференции за българската книга, които вече са факт не само в останалите европейски, но и в Латиноамериканските държави. Там процентът добавена стойност е далеч под 20% – на места въобще го няма, а на други е съвсем символичен – около 4-5-6%. Водещ: Вие сте един от специалистите, които трябва по-често да получават възможността да дават гласност на проблемите пред българския автор. Освен че сте член на Съюза на писателите, Вие сте основател и главен редактор на издателството на Великотърновски университет "Св. св. Кирил и Методий". Познавайки корените на книгоиздаването у нас и виждайки как се развива то в съвремието, какво сравнение можете да направите? Лъчезар Георгиев: Благодаря за този въпрос и възможността да поговорим и за съвременното книгоиздаване. Когато в началото на 90-те години започнах като първия щатен служител и мениджър на нашето университетско издателство, не знаех, че ще се изправя пред такива предизвикателства през своята около 12-годишна работа в това издателство, преди дори да стана преподавател във ВТУ. Свидетел съм на първите стъпки на частния издателски бизнес, на началото на университетското и академичното книгоиздаване в новите условия, на пазарните механизми, с които често се налагаше да се сблъскваме и често бяха противоречиви в своите нормативни документи. Имаше проблеми с организацията, мениджмънта, разпространението на книгата. Най-сериозните ни проблеми бяха по отношение на възнаграждението на авторския труд. Парадоксът е, че днес научната книга, към която и аз съм съпричастен с изследванията и публикациите си, почти не получава възнаграждение и годините усилия, които полагат авторите, понякога не биват заплатени с никакъв хонорар. Опитах се да направя вътрешни издателски тарифи за авторски възнаграждения, които до края на 70-те години работеха добре, но след това нещата се попромениха не само при нас, но и на национално ниво. Отвсякъде се чуваше "Няма пари". В такъв случай ти остава следният избор – или издават книгата ти без никакъв хонорар, или просто не я издават и трябва да търсиш частни издателства, на които да платиш. Изключенията не са много– вярно, някои издатели държат на престижа и авторитета. Има и Закон за авторското право, който по принцип регламентира тези въпроси – друг е въпросът доколко се спазват нормативните уредби. Водещ: Проф. Георгиев, цялата си научна работа посвещавате на книгата –издаването ѝ у нас в различни периоди, кога и кой се заема с тази задача. Очертавайки обаче проблемите, за които току-що разказахте, как продължавате да творите в тази насока? И срещате ли съратници по своя творчески път? Лъчезар Георгиев: Аз не съм единственият, който пише за българската книга. Доволен съм от това, което постигнал и като университетски преподавател, и като автор и на научна, и на художествена литература. Като че ли ни е необходим малко повече оптимизъм. Ето, наскоро извън всичките ми научни трудове си позволих да напиша и издам преди малко повече от месец една белетристична книга – "Лисабонската наследница". Водещ: Именно с тази Ваша най-нова книга ми се искаше да завършим нашия разговор. Нека обърнем внимание и на факта, че това съвсем не е първата Ви художествена творба. Лъчезар Георгиев: "Лисабонската наследница" е един роман, който носи приключенски дух, но всъщност ни връща назад в библейските сюжети в началото на Новия завет. Идеята ми беше тази книга, да даде на читателите послания за надеждата, която в последните години са изгубили, за упованието, за връзката с духовното начало с нашите ценности, от които според мен най-важно е християнството. Интелектът и християнството заедно могат да добавят нещо ново към образа на съвременния българин. Първоначално идеята ми беше романът да не се казва "Лисабонската наследница", а "Просветление". Може би подведен по конюнктурни съображения, реших да сменя заглавието, но не съжалявам. Идеята на моята нова книга е да даде оптимизъм на хората, да им покаже един много хубав и светъл пример във връзката между представители на два различни народа – португалка и българин, които в едни извънредни условия намират упование в посланията на свети Павел и Христовото учение. Така те заживяват с красива надежда в нова съвременна България. Водещ: Проф. Георгиев, ако ми позволите, нека въведем читателите още малко в атмосферата на книгата ви с няколко думи, които ще намерят след като разлистят "Лисабонската наследница": "Свистящият вятър е притихнал, чайките мълчат и грохотът на вълните долу под скалите се спотайва. Светлина с големината на точка играе по дрехата на Ештрела. Откъм от кулата, види се, някой от дежурните има оптични уреди, с които следи цялата територия на Кабо да Рока и далеч навътре, в океана. Андре неволно се извръща и вдига бинокъла към бялата кула с фара. Сега светлата точка става синя". Нека завършим този разговор с посланието, което сте закодирал в тези и следващите редове. Лъчезар Георгиев: Посланието ми е упование, надежда, повече вглъбяване в себе си. Нека останем повече хора и спрем с това озверяване. Имаме нужда от връщане към изконните добродетели и ценности. Трябва да се обърнем към християнството като към един голям нравствен коректив. Макар да не го пиша директно в романа си, аз влизам в реален спор с мислители на XIX век като Фридрих Ницше, които тотално отричат християнската идея. В България има една книга от този иначе голям философ, която е публикувана още през 1912 г. със заглавието "Антихрист: Опит за критика на християнството". Много внимателно я четох и реших да не се съгласявам и с неговите посланията, а и на други модерни за времето си автори, омаловажаващи чистите християнски идеи от времето на Новия завет. Реших да напиша тази книга като един повик за оптимизъм, за нова надежда към българина, който дори и далеч на път през океана, отвъд пространството и времето, далеч от страната си, трябва да намира надежда и упование – упование в себе си и упование в Бог. 3 юли 2019 | 12:51 By Радио "Фокус" София Николай Зайчев, кмет на Община Пещера: Благодарение на Комитета на регионите се прокарват решения, които са важни за местните и регионалните власти в Европа Комитетът на регионите на Европейския съюз е основан през 1994 година. Той е политическата асамблея на представителите на местните и регионалните власти на ниво Европейски съюз и подпомага разработването на политиките и законодателството на Съюза. Договорите задължават Европейската комисия, Парламента и Съвета да консултират с Комитета на регионите своите предложения, които имат отражение на регионално [...]


text: Някогашния античен град е бил разположен на възвишения заобиколени от равнините на пресушените в наши дни блата, които са се намирали северно от вливането на р. Средецка в Мандренското езеро. По западните брегове на Бургаското и Мандренското езеро е минавала част от пътя, която е свързвала Провадийския проход с централна Странджа. Постоянен път е свързвал Деултум с Аполония. Водният басейн е бил плавателен като по него корабите са навлизали до 15 км навътре от същинския морски бряг. Счита се, че името Деултум, което дават римляните на града представлява латинизирана форма на по-стара тракийска дума "Довелт", която означава "двублатие" или "място между две реки". Към средата на I хил.пр.Хр., градът е център на обширен географски район. Ключов пункт в отношенията на околните земи с Аполония и Месабрия. Римската военна колония Деултум е основана в непосредствена близост до тракийският град Довелт. Времено на нейното основаване се свързва с последните години от управлението на император Веспасиан. Деултум е заселен с ветерани от VIII Августов легион участвали в последната фаза от потушаването на Юдейското въстание и при превземането на Йерусалим. Заселените римски войници наброявали между 800 – 1000 души. Те получили земя с право на притежание и ползване на добитък, която била собственост на държавата. Колонията имала свое самостоятелно управление, но от съдебна гледна точка била подчинена на управителя на провинцията. На север градската територия на Деултум граничела с тази на Анхиало /Поморие/, а на юг земите достигали до днешно Малко Търново. Дължината на градската територия на Деултум в посока север –юг е възлизала на около 50 км. Създаването на военната колония дало силен тласък и допринесло за развитието на околните земи. Самият Деултум също процъфтява благодарение на подкрепата на император Доминициан. В края на I в.пр.Хр. в Деултум са издигнати многобройни монументални сгради с богата архитектурна украса. Деултум бързо се превръща в един от най-значителните центрове на провинция Тракия.При император Марк Аврелий градът е укрепен с масивна крепостна стена. През 50-60 г. на III в пр.Хр., изтоната и част е повредена по време на готските нашествия. По-късно е възстановена и укрепена. Построена е порта укрепена с бастион и фланкирана от стражеви помещения. Развалините на града, които се откриват при археологически разкопки са разположени амфитеатрално по ниските възвишения на северния бряг на р. Средецка и заемат площ от около 400 дкха. В района на днешното село Дебелт са открити останки от осем вили, принадлежали на знатни граждани и още две малки селища, което е безспорно свидетелство за важната роля, която играе това селище през периода на Античността като важен административен център и военна крепост, която охранява южните тракийски земи. Деултум е бил не само един от центровете на римската власт но и средище, където са живели местни тракийски аристократи и воини, които са приели римско поданство. Както много градове от римската епоха по нашите земи населението на Деултум е продължило да бъде основно тракийско, въпреки заселилите се легионери в него. По този начин древните траки са продължи ли да управляват своите земи и да съхраняват своята култура по начин, по който тя се е запазила през вековете и достигнала до нас техните наследници.


text: Кавърма с пилешко и свинско - рецепта - Kulinar.bg Начало » Рецепти » Кавърма с пилешко и свинско Месото се нарязва на парчета и предварително се сварява (не напълно) или се запържва. Морковите, чушките, доматите и лука, нарязани на парчета, се задушават в тиган с малко олио и вода. Месото и зеленчуците се слагат в голяма тава. Поливат се с олио, овкусяват се със сол, червен и черен пипер, слага се дафиновия лист.


text: Човекът-амфибия ще плува за Гинес в чувал – 1den.BG Човекът-амфибия ще плува за Гинес в чувал 64-годишният санданчанин Яне Петков, наричан още Човекът-амфибия ще атакува рекорда на Гинес, плувайки в Охридското езеро в чувал със завързани ръце и крака. Опитът за рекорд ще се проведе на 24 юли, на Охридското езеро, където преди няколко години Яне плува 2300 м под вода, пак опакован в чувал и с вързани крака и ръце. Община Петрич и кметът Димитър Бръчков, както и от сдружение Национален съюз "Спорт и сигурност" подкрепят изцяло оригиналното хрумване на 64 годишният Яне Петков. Той заминава за Охрид заедно с екипа си днес, 9 юли, , за да има време за адаптация и тренировки в Охридското езеро. Целта на Човекът-амфибия от Сандански е да подобри рекорда на индиеца Гопал Карди. През 2013 година той успява да преплува около 3071 метра в Индийският океан с вързани ръце и крака: "За мен няма проблем да подобря рекорда на Гинес. Често обичам да повтарям, че основната ми цел винаги е била да доказвам колко необятен е човешкият дух и че човешките възможности нямат граница", казва Яне Петков.


text: ЗЕЛЕН ЧАЙ ЕКСТРАКТ - АНТИОКСИДАНТ С ВИТАМИН Ц- 400 мг * 250капс., НАУ ФУДС | NewAge.bg Назад | Начало » Здраве » Хранителни добавки » NOW FOODS » ЗЕЛЕН ЧАЙ ЕКСТРАКТ - АНТИОКСИДАНТ С ВИТАМИН Ц- 400 мг * 250капс., НАУ ФУДС ЗЕЛЕН ЧАЙ ЕКСТРАКТ - АНТИОКСИДАНТ С ВИТАМИН Ц- 400 мг * 250капс., НАУ ФУДС Арт.No: 87829 Добави в любими 61.75 лв 65.00 лв Благодарение на антиоксидантната сила на витамин С, продуктът се бори отлично с увреждащото действие на свободните радикали. Хранителната добавка с екстракт от зелен чай предлага удобен начин да си набавите всички ценни активни съставки на лечебното растение в концентрирана форма. Екстрактът от билката включва много биоактивни съединения, в т.ч. полифеноли и катехини, известни със своите здравословни за телата ни свойства. Установено е, че те предпазват от вредното действие на оксидативния стрес и могат, също, да помогнат за здравословния отговор на метаболитния стрес. Продуктът на Now Foods се произвежда от листата на Camellia Sinensis. Зеленият чай е втората най-обичана енергизираща тялото напитка след кафето. Продуктът действа стимулиращо, защото съдържа кофеин. Системният прием на добавката стопира развитието на невродегенеративни заболявания като Алцхаймер и Паркинсон. Екстрактът от ароматното растение забавя появата и развитието на атеросклероза и множествена склероза. Редуцира и нивото на лошия "LDL" холестерол и триглицеридите, а от друга страна повишава синтеза на добрия "HDL" холестерол. Зеленият чай стимулира организма да ползва мазнините като енергиен източник и забързва метаболизма, повишавайки нивата на норепинефрина (норадреналина). Грижи се за оптималното състояние на чревната флора и очите. Пази кожата от вредните ултравиолетови лъчи. Витамин С (във вид на аскорбинова киселина) 60 mg Екстракт от зелен чай (от листа - до 32 мг естествен кофеин, включващ минимум 40% катехини) 400 mg Продуктът не съдържа: пшеница, глутен, соя, мляко, яйца, риба, ракообразни и ядки. Вземайте 1 капсула дневно с храна. Не приемайте този продукт на празен стомах. Не превишавайте препоръчваната доза. Начин на съхранение: На хладно и сухо място след отваряне на опаковката. Продуктът е предназначен само за възрастни и трябва да се приема по време на хранене. Ако сте бременна, кърмите, използвате определени лекарства или страдате от някакво заболяване (включително чернодробно увреждане). Съхранявайте далече от достъпа на деца. След отваряне може да се появи естествено оцветяване на капсулите. -5% 12.76 лв 13.43 лв ЗЕЛЕН ЧАЙ 340 мг. - 100капс., БИОХЕРБА -5% 4.56 лв 4.80 лв ЧАЙ ФИЛТЪР ЗЕЛЕН ЧАЙ С ЖЕН ШЕН * 20 -5% 13.30 лв 14.00 лв ТЕН ЗЕЛЕН ЧАЙ 100 мг * 30капсули, ЦВЕТИТА ХЕРБАЛ -5% 4.56 лв 4.80 лв ЧАЙ ФИЛТЪР ЗЕЛЕН + ЖЕН - ШЕН * 20 бр. TNT -5% 36.03 лв 37.93 лв ЗЕЛЕН ЧАЙ КОМПЛЕКС без кофеин, спомага отслабването * 100капсули GNC -5% 9.03 лв 9.51 лв ЗЕЛЕН ЧАЙ 500 мг. - подсилва имунитета * 30капс. -5% 31.35 лв 33.00 лв НАУ ФУДС ЗЕЛЕН ЧАЙ ЕКСТРАКТ капс. 400 мг. * 100 -5% 17.03 лв 17.93 лв СУОНСЪН ЕКСТРАКТ ОТ ЗЕЛЕН ЧАЙ капсули 500 мг * 60 -5% 20.21 лв 21.27 лв ЗЕЛЕН ЧАЙ течен екстракт за здравето на сърдечно-съдовата система 29.6 мл., СУОНСЪН


text: Съдът обяви за решаване делото срещу двама телефонни измамници 28.01.2019 18:27 945 Коментари: / Добави коментар Редактор: Марияна Димитрова Пазарджик Двама полицейски служители от Велинград дадоха показания по делото срещу Пламен Иванов и Борислав Димитров от София. Те разказаха къде са задържали двамата подсъдими, но поискаха да бъдат проченени и показанията им при други разпити, защото е минало доста време и не си спомнят всичко по случая. Делото в Окръжен съд-Пазаржик е образувано по въззивните жалби на Пламен Иванов и Борислав Димитров. Те са признати за виновни от Районен съд-Велинград за това, че в периода от седми до 11 октомври 2014г. във Велинград в съучастие и с неизвестен извършител, с цел да набавят за себе си имотна облага, са заблудили възрастна велинградчанка , че дъщеря й при катастрофа е причинила смъртта на жена и трябва да даде 20 000 лева, за да я освободят. С това деяние са й причинили имотна вреда в размер на 4455 лева и имотна вреда на дъщеря и в размер на 1200 лева. Двамата телефонни измамници са се опитали да измамят по същата схема още една жена от Велинград. На нея било казано, че дъщеря й се блъснала с автомобил и убила клошар и за да не бъде арестувана, следва да заплати сумата от 10 000 лева. Те са опитали да й причинят имотна вреда в размер 2147 лева, като опитът е останал недовършен. Двамата мъже са осъдени на по 1 година и 6 месеца лишаване от свобода с изпитателен срок от 4 години и 6 месеца. Наложените наказания са неоправдано снизходителни, заяви по време на пледоарията си прокурор Ангел Панков.Той обаче поиска потвърждаване на присъдата. Защитниците на 29-годишния Пламен Иванов и 31-годишния Борислав Димитров поискаха оправдателни присъди. Окръжен съд-Пазарджик ще обяви своето решение в едномесечен срок.


text: С цел осигуряване на ефективност, ефикасност и икономичност при разходването на средства по договорите за безвъзмездна финансова помощ и при спазване на принципите за публичност и прозрачност, свободна и лоялна конкуренция, равнопоставеност и недопускане на дискриминация и съгласно условията и реда на чл. 50 и чл. 51 от ЗУСЕСИФ, Глава четвърта и във връзка с ПМС No160/01.07.2016 г. за изпълнението на дейностите, предвидени по проекта, се провежда процедура за избор на изпълнител с предмет: “Доставка, монтаж и пускане в експлоатация на машина за лазерно рязане - 1 брой", във връзка с изпълнение на договор No BG16RFOP002-2.040-0522-C01 - „Подобряване на производствения капацитет на "Вакуум Ел Систем" ООД“, финансиран по Оперативна програма „Иновации и конкурентоспособност“ 2014-2020. Tryjna dokumentacia - 25-03-2021 .rar Download RAR • 2.44MB Want to partner with us? If you're interested in partnering with us and would like to find out some more information, one of our account managers is excited to help.


text: Дифузер Щастливият пингвин Детето ти ще се влюби в Щастливия Пингвин. Ти също. Уникален детски дизайн и много допълнителни функционалности - светлини, мелодии, режим с прекъсване, usb кабел за мобилна употреба. Това е детският дифузер мечта, който чакахме от много време! Щастливият Пингвин има изненадващи предимства: Уникален дизайн, който децата обожават. 10 вградени природни и релаксиращи мелодии. Деликатна нощна лапма с избор от 7 цвята. Деликатна водна мъгла 7- 15 ml/h. Безопасни материали - изработен изцяло от първокачествен полипропилен, материалът, който се ползва за хранителни съдове за бебета. Подарък - етерично масло, подходящо за малки и големи. Постоянен и интервален режим на работа на мъглата. 180 мл резервоар за вода. USB-C кабел, за да можеш да включиш навскяъде. Автоматичен режим за ниско ниво на водата- за да запази ултразвуковия диск от повреждане. Сила на мъглата: 7-15 мл/ч Режим на работа на мъглата: Постоянно до изчерпване на водата или итервален режим на работа (30 секунди работи, 30 секунди спира)


text: Namhae Hanok Pension Gowunjae - НАЙ-НИСКИ ЦЕНИ от agoda.com Namhae Hanok Pension Gowunjae4,Jickjang-ri,Seo-myeon, Сео-мейон, Намхае-гун, Южна Корея - Покажи на картатаNamhae Hanok Pension GowunjaeВижте повече снимкиБаняВижте повече снимкиВижте всички17снимкиПокажи на картатаНеща, които ще харесатебезплатен WiFi достъп във всички стаиклиматикасансьорпортиер Информация за обектаОписаниеNamhae Hanok Pension Gowunjae е перфектен избор за пътуващи, които желаят да почувстват духа на Намхае-гун. Оттук гостите имат лесен достъп до всичко, което този оживен град може да предложи. С удобното си местоположение хотелът предлага лесен достъп до всички градски забележителности, които задължително трябва да се видят. Namhae Hanok Pension Gowunjae предлага безупречно обслужване и необходимите удобства, за да удовлетвори гостите си. Подбор на съоръжения от най-висока класа като безплатен WiFi достъп във всички стаи, Wi-Fi връзка в общите части, портиер, асансьор, са на разположение за Вас в хотела. Дизайнът на хотела е съобразен с най-високите изисквания за удобство и комфорт, осигурявани от съоръжения достъпни в някои стаи като стаи за непушачи, климатик, отопление, сешоар, безплатна минерална вода. Освен това в хотела можете да се възползвате от множество предложения за приятно прекарване на свободното време. Namhae Hanok Pension Gowunjae е идеално място за туристи, търсещи чар, комфорт и удобство в Намхае-гун.Покажи повечеХарактеристикиИнтернетWi-Fi връзка в общите частибезплатен WiFi достъп във всички стаи Услуги и удобствазала за пушачипортиер Достъпасансьордопускане на домашни любимци На разположение във всички стаибезплатна минерална водаотоплениестаи за непушачиклиматиксешоар Говорими езициКорейски Покажи по-малкоПолитикиДеца и допълнителни легла Деца от 1 до 7Безплатно се настаняват, ако използват съществуващите легла.Минималната възрастова граница на гостите е: 1 година(и)Възможността за допълнителни легла зависи от избрания тип стая. За повече информация, моля проверете индивидуалния капацитет валиден за типа стая.При резервиране на повече от 5 стаи е възможно да се прилагат различни условия и допълнителни плащания.Покажи повечеПолезна информацияНастаняване/напусканеНастаняване от: 02:00 PMНапускане до: 11:00 AMРецепцията е отворена до: 12:00 AMМястото за настаняванеБрой стаи : 5Покажи повече


text: 10 май 2021 | 14:45 495 В условията на продължаваща пандемия от COVID-19 и усложнена икономическа ситуация, Българо-американска кредитна банка успешно приключва първото тримесечие на 2021 година. Към 31 март активите на банката достигат 1.951 млрд. лв., като бележат растеж с 21.67%, сравнени с данните от първото тримесечие на 2020 година, съобщават от трезора. Ръстът за банковата система през същия период e с 10.64%. БАКБ продължава да разширява кредитния си портфейл, като увеличава дела от ипотечни кредити на физически лица и малки и средни предприятия. Постигнатото увеличение от 11.56% за едногодишния период превишава над два пъти средния ръст на банковия пазар по този показател ( 5.29%). Поради продължаващата тенденция на много ниски лихви и стеснени лихвени маржове, банковата система отчита спад на нетните приходи от лихви средно с 2.92 %. БАКБ запазва доброто си представяне и по този показател и отчита едва 0.53% спад на нетните приходи от лихви. Принос за добрите резултати на банката през разглеждания период има постигнатия спад на цената на финансиране, която се отразява в намалението на разходите за лихви по привлечен ресурс с 20.27% до 1.314 млн. лева. В резултат на наложените ограничителни мерки във връзка с пандемията от COVID-19 и негативните последици от нея за цялата банкова система, през първото тримесечие на 2021 год. се наблюдава спад на нетния доход от такси и комисионни с 0.44%, като намалението средно за банковия пазар е 4.33%. Нетната печалба на БАКБ е в размер на 3.572 млн. лева след данъчно облагане, с отчетен еднократно негативен ефект от предоговорени лихви по кредити за периода. Банката успява да запази ниско ниво на оперативните си разходи въпреки значителното нарастване на броя на клиентите и техните трансакции, благодарение на дигиталните канали и технологичните иновации, които внедрява. Капиталовата позиция на Българо-американска кредитна банка запазва своето стабилно ниво с параметри над регулаторните изисквания и през тази трудна година. След съответните корпоративни и регулаторни решения се очаква капитализирането на печалбата за 2020 г. да доведе до ръст и в тази позиция за БАКБ, се посочва в прогнозата на кредитната институция.